Iċ-ċerimonja simbolika tal-Ħelsien kienet saret bħal-lejla fuq l-għolja tal-Ħelsien fil-Birgu. Charles Boxall li f’nofs il-lejl tal-31 ta’ Marzu 1979, waqt l-inżul tal-bandiera Ingliża u t-tlugħ tal-bandiera Maltija, kien fuq il-Monument tal-Ħelsien qal li kienet ġurnata ta’ kesħa kbira u xita u kienu qed jibżgħu li se jitħassar kollox. Qal li mbagħad bejn l-10 p.m. u l-11 p.m. ix-xita waqfet. Charles Boxall sar jaf 24 siegħa biss qabel, li kien ntgħażel biex jirrapreżenta lill-ħaddiema Maltin fuq l-għolja tal-Ħelsien waqt iċ-ċerimonja li ġibdet mijiet ta’ nies ix-xatt tal-Birgu. Ħamsa u tletin sena, wara Charles Boxall reġa tela fuq l-għolja tal-Ħelsien, u rrakonta dak li seħħ f’dawk il-minuti f’riġlejn il-monument tal-iskultur Anton Agius. Is-Sur Boxall mhux biss ħa sehem waqt iċ-ċerimonja, imma anke ħadem fuq l-għolja fejn tpoġġa l-monument. Irrakonta li għall-Prim Ministru Duminku Mintoff dan il-monument kien simbolu tat-tbatija tal-ħaddiem Malti biex jasal il-jum tal-Ħelsien. Charles Boxall stqarr li m’hu se jinsa qatt il-mument li ra l-bandiera Maltija tperper.